o implementácii, fungovaní a účinnosti domény najvyššej úrovne .eu od apríla 2019 do apríla 2021

Správca domény .eu vo všeobecnosti udržiaval vysoko odolnú a spoľahlivú technickú infraštruktúru, čím zabezpečil 100 % dostupnosť domény .eu, a to aj počas distribuovaného útoku na vyradenie služby (DDoS) zameraného na platformy a služby správcu domény .eu, ku ktorému došlo na jar 2020.

Počas sledovaného obdobia správca domény .eu umožňoval občanom EÚ registrovať meno domény .eu bez ohľadu na ich miesto pobytu. Viedlo to k rozšíreniu európskej jazykovej rozmanitosti a viacjazyčnosti v rámci domény .eu prostredníctvom spustenia domény .ευ, čím sa zavŕšilo úsilie zamerané na podporu všetkých nelatinských písiem EÚ v TLD .eu.

S počtom 3,7 milióna registrovaných mien domény .eu v apríli 2021 je táto doména .eu ôsmou najväčšou doménou ccTLD na svete. V súlade s globálnym a európskym trhom s doménovými menami sa rast domény .eu spomalil. Negatívny rast v dôsledku pokračujúcej saturácie a konsolidácie trhu s doménovými menami a vplyvu vystúpenia Spojeného kráľovstva z EÚ sa vykompenzoval nárastom dopytu po doménových menách počas pandémie COVID-19, ktorý bol spôsobený tým, že sa organizácie a spoločnosti presunuli do online prostredia.

V zmysle článku 8 nariadenia (ES) č. 733/2002 z 22. apríla 2002 o zavedení domény najvyššej úrovne .eu je Komisia povinná predkladať Európskemu parlamentu a Rade správu o implementácii, fungovaní a účinnosti domény .eu každé dva roky. Táto správa sa vzťahuje na obdobie od 1. apríla 2019 do 31. marca 2021 (ďalej len „sledované obdobie“).

S počtom 3,7 milióna registrovaných mien domény .eu do konca prvého štvrťroka 2021 bola táto doména .eu dvanástou najväčšou TLD, ôsmou najväčšou ccTLD na svete a šiestym najväčším členom organizácie CENTR (pozri graf 1).

Počas obdobia, na ktoré sa vzťahuje táto správa, bola finančná situácia správcu domény .eu porovnateľná so situáciou v predchádzajúcich rokoch. V účtovnom roku 2019 predstavovali príjmy 12,5 milióna EUR a náklady 11,6 milióna EUR a v účtovnom roku 2020 boli príjmy 12,3 milióna EUR a náklady 11,0 milióna EUR. Rezerva na konci roka 2020 dosiahla 6 miliónov EUR. Po schválení účtovnej závierky a rezerv predstavoval prebytok odvedený do rozpočtu Európskej únie v súlade s podmienkami zmluvy o koncesii na poskytovanie služieb sumu 533 775 EUR za účtovný rok 2019 a 2 119 017 EUR za účtovný rok 2020. Odvedený prebytok za účtovný rok 2020 bol podstatne vyšší z dôvodu zníženia nákladov aj rezerv.

EURid má dvoch zakladajúcich členov, DNS Belgium (správca domény .be) a Istituto di Informatica e Telematica (správca domény .it), ako aj deväť ďalších členov a strategickú radu, ktorá pozostáva z 13 zástupcov. Na konci sledovaného obdobia mal EURid 56 zamestnancov.

EURid je neziskovým združením zriadeným podľa belgického práva so sídlom v Diegeme. Stanovenou úlohou združenia EURid je „vytvárať dôveryhodný priestor domény .eu pre koncových používateľov udržateľným spôsobom prostredníctvom prevádzkovej excelentnosti a zároveň poskytovať služby výnimočnej kvality svojim akreditovaným registrátorom“.

Európsky správca internetových domén (European Registry for Internet Domains – EURid) je správca domény .eu zodpovedný za organizáciu, správu a riadenie domény .eu a jej variantov v iných písmach. EURid získal od Komisie prvú zmluvu o koncesii na poskytovanie služieb v roku 2004 a druhú zmluvu v roku 2014, ktorá bola predĺžená do 12. októbra 2022.

Počas sledovaného obdobia sa negatívny rast v dôsledku pokračujúcej saturácie a konsolidácie trhu s doménovými menami a vplyvu vystúpenia Spojeného kráľovstva z EÚ vykompenzoval nárastom dopytu po doménových menách počas pandémie COVID-19. Výsledkom je, že portfólio domény eu zaznamenalo v roku 2019 negatívny rast vo výške –2 %, ale v roku 2020 dosiahlo pozitívny nárast vo výške 2,2 %, ktorý je porovnateľný s globálnym a európskym trhom s doménovými menami. Celkovo si správca domény .eu v období, na ktoré sa vzťahuje táto správa, udržal mierne pozitívny rast (pozri graf 2).

Graf 2: registrácie domény .eu podľa štvrťrokov do konca 1. štvrťroka 2021 (zdroj EURid)

Zo všetkých krajín EÚ malo na konci prvého štvrťroka 2021 najväčší podiel registrácií domény .eu Nemecko (pozri graf 3). V sledovanom období zaznamenali najvyšší rast tri krajiny: Portugalsko (124,2 %), Írsko (78,7 %) a Lotyšsko (33,3 %).

Graf 3: Desať krajín EÚ s najvyšším počtom registrácií domény .eu ku koncu prvého štvrťroka 2021 (zdroj EURid)

5.2.Vplyv pandémie COVID-19

Správca domény .eu si napriek rušivému vplyvu pandémie zachoval rovnakú úroveň služieb, pričom doména .eu nebola ovplyvnená.

Vedľajším účinkom pandémie bol vyšší dopyt na trhu s doménovými menami, ktorý bol spôsobený tým, že sa organizácie a spoločnosti presunuli do online prostredia. Počas pandémie sa zaznamenal aj nárast škodlivých alebo iných kriminálnych internetových činností. S cieľom chrániť doménu .eu pred zneužívajúcimi alebo škodlivými registráciami súvisiacimi s ochorením COVID-19 sa Komisia a správca domény .eu dohodli na zavedení opatrení na dodatočné overenie existujúcich a novoregistrovaných doménových mien na základe súboru kľúčových slov súvisiacich s ochorením COVID, ako sú „korona“ alebo „vakcína“, preložených do všetkých jazykov EÚ. Od apríla 2020 do konca prvého štvrťroku 2021 sa uskutočnilo takmer 9 000 overení, ktoré viedli k pozastaveniu viac ako 6 500 doménových mien.

5.3.Vplyv vystúpenia Spojeného kráľovstva z EÚ

Osoby s pobytom v Spojenom kráľovstve a podniky a organizácie, ktoré majú sídlo v Spojenom kráľovstve, už od 1. januára 2021 nemajú oprávnenie byť držiteľmi mena domény .eu. Komisia a správca domény .eu v rokoch 2019 a 2020 pravidelne informovali registrátorov a žiadateľov o registráciu v Spojenom kráľovstve o ich nadchádzajúcej strate oprávnenosti. Správca domény .eu 1. januára 2021 pozastavil zostávajúce mená domén v Spojenom kráľovstve, čím zastavil prevod doménových mien na webové sídla alebo podporné e-mailové služby.

Vystúpenie Spojeného kráľovstva z EÚ malo na doménu .eu značný vplyv. Počet doménových mien klesol na konci prvého štvrťroka 2019 z pôvodných 240 000 (2018) na 190 000 a 1. januára 2021 boli pozastavené všetky zostávajúce doménové mená (81 000).

5.4.Vzťahy s registrátormi

Správca domény .eu naďalej posilňoval a zlepšoval svoje vzťahy s registrátormi, ktorí zohrávajú kľúčovú úlohu, pokiaľ ide o marketing mien domény .eu a interakciu s jednotlivými žiadateľmi o registráciu. Prieskum spokojnosti medzi registrátormi z roku 2019 ukázal, že 97 % registrátorov je so správcom domény .eu celkovo spokojných.

Na konci prvého štvrťroka 2021 bolo akreditovaných 718 registrátorov; tento počet zostal počas uplynulých rokov relatívne stabilný. Nárast počtu nových akreditovaných registrátorov po osvetových akciách správcu domény .eu vykompenzoval pokles počtu registrátorov v dôsledku zvýšenej koncentrácie v tomto sektore.

Správca domény .eu sa naďalej spoliehal na poradenstvo svojej poradnej rady registrátorov, ktorá mu poskytovala informácie o politických záležitostiach a iniciatívach na podporu domény .eu.

5.5.Marketing a komunikácia

Správca domény .eu v súlade so svojím mandátom zlepšovať identitu Únie, presadzovať jej hodnoty a etablovať doménu .eu ako značku, ktorá je jasne prepojená s EÚ, vykonával v oblasti marketingu a komunikácie tieto činnosti: